<classify> Na MWANDISHI WETU -DAR ES SALAAM CHAMA cha Wakunga Tanzania TAMA Tawi la Hospitali ya Taifa Muhimbili MNH, kupitia ufadhili wa Benki ya NMB, wametoa huduma bure kwa wananchi wa Mkoa wa Dar es Salaam kama sehemu ya maandalizi ya Siku ya Wakunga Duniani. Benki ya NMB ndio wadhamini wa tukio hilo, lililowezesha mamia ya Watanzania kupata huduma kupima afya zao bure na hivyo kuendelea na dhana ya benki hiyo ya kuwajali Watanzania wa kada mbalimbali. Akizungumza jijini Dar es Salaam jana, katika viwanja vya Hospitali ya Taifa Muhimbili, jirani na jengo la watoto, Mwenyekiti Msaidizi wa Chama cha Wakunga Tanzania Tawi la Muhimbili, Elizabeth Thawe, aliwataka wananchi kujitokeza katika eneo hilo ili kuweza kupata huduma hizo za afya bure. Huduma walizotoa bure ni pamoja saratani ya shingo ya kizazi, saratani ya matiti, elimu kuhusu lishe bora, shinikizo la damu BP, sukari mwilini na elimu ya unyonyeshaji watoto kwa akinamama. Kuelekea maadhimisho ya siku yetu, tumejitolea kupima afya bure kwa wananchi wote watakaojitokeza katika eneo hili...huduma zinazotolewa bure leo ni pamoja na saratani ya shingo ya kizazi, saratani ya matiti, tunatoa elimu kuhusu lishe bora, tunapima shinikizo la damu BP, tunapima sukari mwilini na elimu ya unyonyeshaji, alisema Thawe. Alisema huduma hizo zinatolewa na wanachama wa Chama cha Wakunga Tanzania TAMA tawi la Muhimbili kwa kushirikiana na wengine kutoka Taasisi ya Moyo ya Jakaya Kikwete JKCI, Taasisi ya Mifupa Muhimbili MOI pamoja na vyuo vyote vya afya vinavyozunguka Hospitali ya Muhimbili. Alisema mbali na kutoa huduma hizo bure, siku ya pili ya maadhimisho watafanya kongamano la kisayansi katika Hospitali ya Taifa Muhimbili MNH, ikiwa ni mwendelezo wa maadhimisho ya siku hiyo muhimu kwa wakunga. Aidha, aliishukuru Benki ya NMB ambayo ni wadhamini wakuu wa maadhimisho hayo pamoja na makampuni mengine yaliyojitokeza kusaidia kufanikisha shughuli hizo.  <topic>: KITAIFA 